Werkers kry meer gedoen in minder dae, wys studie(Foto: iStock) Met die jaar wat vinnig einde se kant toe stoom (en gerus ŉ week of drie korter kon wees!), wil niemand aan die eerste dag terug op kantoor dink nie. Wat sou jy egter sê as jou baas jou in kennis stel dat jy voortaan slegs vier, pleks van vyf, dae per week hoef te werk (teen dieselfde vergoeding)? Vergesog? Geensins! In een van die omvattendste studies hieroor tot nog toe wat by 33 maatskappye gedoen is, het ál die maatskappye wat aan die proeflopie deelgeneem het, gesê hulle gaan by ŉ vierdagwerkweek hou, berig Bloomberg. Die maatskappye het nie net ŉ styging in wins en ŉ toename in produktiwiteit aangemeld nie, maar werknemers het baie minder van die werk af weggebly en daar was minder bedankings. Boonop het dié (vierdag-) werknemers verkies om op kantoor pleks vanaf ŉ tuiskantoor te werk. “ŉ Naweek van twee dae is net nie meer voldoende nie,” het hoofnavorser Juliet Schor, ŉ ekonoom en sosioloog by die Boston-kollege, wat saam met haar eweknieë aan die Dublin-Universiteitskollege en die Cambridge-Universiteit gewerk het, gesê. “Baie lande het ŉ werkweek wat uit 1938 dateer en nie tred hou met die hedendaagse lewe nie. Ter wille van werknemers se welstand is dit van kritieke belang dat die struktuur van die tradisionele werkweek aangepas word.” Die aanvanklike data is oor ŉ tydperk van tien maande by maatskappye en organisasies in die VSA, Ierland en Australië ingesamel. Dié groepe het hul werkweke met gemiddeld ses uur verkort, sonder dat werknemers se salaris verminder is. Dié studie is die eerste in ŉ reeks proefnemings wat deur die groep sonder winsbejag, 4 Day Week Global, aangevuur word. 4 Day Week Global is in Nieu-Seeland gesetel en tientalle maatskappye word by deurlopende proeflopies oor ŉ tydperk van ses maande betrek. ŉ Amerikaanse en Kanadese studie het in Oktober afgeskop, terwyl maatskappye in Europa en Suid-Afrika vanaf Februarie 2023 ook hieraan gaan deelneem. 4 Day Week Global glo in die 100-80-100-model – 100% van die betaling, 80% van die tyd, maar in ruil vir 100% van die produktiwiteit. 4 Day Week Global glo ook ŉ vierdagwerkweek sal ŉ positiewe uitwerking op die omgewing en klimaat hê deur koolstofvrystelling drasties te verminder. Tientalle aanwysers, wat wissel van produktiwiteit tot welstand en moegheid, het verbeter namate die deelnemende maatskappye na ŉ vierdagwerkweek oorgeskakel het. Die bevindings kom op ŉ tydstip dat ondernemings en hul werknemers steeds sukkel om van die Covid-19-pandemie te herstel, met voortdurende hoë voorkomssyfers van uitbranding, stres en moegheid. Maatskappye se inkomste het met gemiddeld 8% gestyg en werknemerafwesigheid het van 0,6 dae per maand tot 0,4 gedaal. Oefening het boonop met 24 minute per week toegeneem, wat in lyn is met die Wêreldgesondheidsorganisasie se aanbeveling oor fisieke aktiwiteit. Werknemers het ook minder konflik tuis as gevolg van hul werk aangemeld en was minder moeg om ná werk huishoudelike take te verrig. Die ekstra tyd is nie vir sekondêre of ander werk gebruik nie, maar eerder vir stokperdjies, takies in en om die huis en persoonlike welstand. Die deelnemers het die algehele ervaring ŉ punt van 9 uit 10 gegee. (Foto: iStock) Ná die studie het werknemers laat blyk dat hulle verhogings sal wil hê om na ŉ gewone werkweek terug te keer. Altesaam 42% het gesê hulle sal ŉ verhoging van 26% tot 50% wil hê, 13% het gesê hulle sal meer as 50% wil hê, terwyl 13% gesê het geen bedrag geld sal hulle oortuig om ooit weer ŉ 40-uur-week te werk nie. “Ons sien uit daarna om te hoor wat die maatskappye oor ŉ tydperk van ŉ jaar wys geword het,” sê Charlotte Lockhart, medestigter en besturende direkteur van 4 Day Week Global. “So wonderlik soos hierdie resultate is, dit is net ŉ proeflopie. Waarna ons op soek is, is ŉ volhoubare langtermynmodel.” “Volgens Gallup se State of the Global Workplace 2022-verslag is slegs 24% van Suid-Afrikaanse werknemers aktief betrokke by die werk en slegs 29% floreer wat hul algehele welstand betref. Suid-Afrika het boonop een van die laagste geestesgesondheidstellings ter wêreld. Benewens verbeterings in produktiwiteit, welstand en geslagsgelykheid, is daar potensiaal vir ŉvierdagwerkweek om werkloosheid en jeugopheffing op die langer termyn te bevorder,” meen 4 Day Week Global SA. “Suid-Afrikaanse sakelui het die uitrol van die wêreld se grootste vierdagwerkweekproeflope met groot belangstelling dopgehou. Meer as 70 maatskappye eksperimenteer tans met hierdie nuwe manier van werk.” (Foto: iStock)